b'\n_START_ARTICLE_\nGamzigrad\n_START_PARAGRAPH_\nGamzigrad (serbisk: \xd0\x93\xd0\xb0\xd0\xbc\xd0\xb7\xd0\xb8\xd0\xb3\xd1\x80\xd0\xb0\xd0\xb4) er et spasted i \xc3\x98st-Serbia, n\xc3\xa6r byen Zaje\xc4\x8dar. Ved Gamzigrad ligger ruinene etter et stort romersk kompleks kalt Felix Romuliana. P\xc3\xa5 grunn av ruinenes st\xc3\xb8rrelse og de mange t\xc3\xa5rn trodde man lenge at ruinene var etter en romersk milit\xc3\xa6rforlegning, men systematiske utgravinger etter 1953 avdekket at stedet har v\xc3\xa6rt et romersk palass.\n_START_SECTION_\nHistorie\n_START_PARAGRAPH_\nI 1984 ble inskripsjonen \xc2\xabFelix Romuliana\xc2\xbb oppdaget og mysteriet til Gamzigrad ble l\xc3\xb8st. Inskripsjonen fra 360 avsl\xc3\xb8rte det fulle navnet til komplekset, som er nevnt i \xc2\xabEpitome\xc2\xbb (skrevet 553-555 av Aurelius Victor and Procopius\xe2\x80\x99 De Aedificiis). I \xc2\xabEpitome\xc2\xbb finnes det opplysninger om at den romerske keiser Galerius ble f\xc3\xb8dt og begravet i Dacia, p\xc3\xa5 stedet som heter Romulianum, oppkalt etter hans mor Romula._NEWLINE_Keiserpalasset ble bygget ved f\xc3\xb8destedet til av en av tetrarkene, keiser Galerius (ca. 260- 311), den adopterte s\xc3\xb8nnen og svigers\xc3\xb8nn til keiser Diocletianus. Byggingen startet \xc3\xa5r 289, etter en seier over perserne som ga Galerius \xc3\xa6re og ber\xc3\xb8mmelse. Navnet Felix Romuliana ble gitt til minne om hans mor Romula, som ogs\xc3\xa5 var prestinne i en hedensk kult. Galerius fikk bygget et storsl\xc3\xa5tt palass med murer og 20 t\xc3\xa5rn._NEWLINE_Komplekset med tempel og palass hadde tre hovedform\xc3\xa5l: et sted for \xc3\xa5 dyrke morens guddommelighet, et monument for hans gjerninger som keiser, og en luksusvilla der han kunne trekke seg tilbake etter at han hadde abdisert._NEWLINE_Galerius og hans mor er begravd p\xc3\xa5 en h\xc3\xb8yde n\xc3\xa6r Felix Romuliana, kalt \xc2\xabMagura\xc2\xbb._NEWLINE_Palasset ble aldri bygget ferdig og det ble gitt til den kristne kirken p\xc3\xa5 300-tallet. Senere ble det \xc3\xb8delagt av hunere, f\xc3\xb8r keiser Justitian I gjorde palasset om til en grensefestning p\xc3\xa5 500-tallet. Etter angrep fra slavere p\xc3\xa5 slutten av 500-tallet ble stedet forlatt. I det 11. \xc3\xa5rhundre ble det p\xc3\xa5 nytt liv i komplekset, da slaviske bosetninger ble etablert p\xc3\xa5 stedet._NEWLINE_Arkeologiske utgravinger har avdekket restene av et palassomr\xc3\xa5de med mosaikker, bad og d\xc3\xb8rer. Blant de mest betydningsfulle funnene er portrettet av romerske keisere laget av egyptisk lilla stein (porfyr) og mynter som hjelper arkeologene til presise dateringer._NEWLINE_Gamzigrad er et av de mest betydningsfulle romerske stedene i Europa. Integritet og ekthet dokumenteres ved at det har blitt foretatt relativt f\xc3\xa5 utgravninger p\xc3\xa5 stedet og at man ikke har fors\xc3\xb8kt \xc3\xa5 restaurere de sterkt forringede gjenstandene._NEWLINE_I 2007 ble Gamzigrad-Romuliana, Galerius\xe2\x80\x99 palass tatt med i UNESCOS verdensarvliste.'